I te awheawhe kātahi anō ka tū ki Pōneke, i te rā 7 o Pipiri, 2017, i arotakengia, i whakaūngia hoki e te rōpū hoahoa ngātahi te hoahoa whārahi, i rata pai atu hoki mātou ki te hua whakamutunga.

Ko tā mātou i te awheawhe he:

* kawe i ngā kōrero i ahu mai i ngā wānanga me ngā hui take hauā ki te mana whenua i tū rā ki mid-Central
* arotake, he whakaū hoki i te hoahoa whārahi, i ngā ingoa me ngā kupu o roto, me te whakamāmāhia
* whakataki i te hukihuki tuatahi o te kaupapa mahi e haere ake nei.

I taua rangi anō rā,

* hui tahi ai ngā māngai i te rōpū hoahoa ngātahi nō waho i te kāwanatanga me te Minita Take Hauā, me Nicky Wagner, ka tuku tūtohunga ai i tua atu i ngā tirohanga o te whakahoutanga pūnaha.
* whakaatu ai ētahi māngai e rima o te rōpū hoahoa ngātahi nō waho i te kāwanatanga i te hoahoa whārahi ki te Rōpū Minita.

## Ko ngā wānanga take hauā me ngā hui ki te mana whenua

I te timatanga o te rā, i kawe kōrero mai ngā mema o te rōpū hoahoa ngātahi i ngā hui kātahi anō ka tū ki mid-Central. I te rā 1 o Pipiri, e rua ngā wānanga i tū ki Te Papaioea, hei whakamōhio i te tangata ki te whakahounga pūnaha.

* neke atu i te 50 ngā tāngata hauā me ō rātou whānau i tae mai ki te wānanga tuatahi o te rā, ki te rongo i ngā kōrero mō te tukanga hoahoa ngātahi
* i te wānanga tuarua e ono ngā ratonga nō mid-Central i tae mai, ka kōrero ai i te hiahia ki ētahi pārongo atu anō e mārama ai ngā pānga o te whakahounga pūnaha ki a rātou.

Tokorua ngā tāngata o te rōpū hoahoa ngātahi, ko Tina Lincoln rāua ko Helena Tuteao, i hui tahi ai ki te mana whenua i mid-Central, ko Helena i tae atu hoki ki tētahi hui ā-marama mō te hunga kaumātua. I whakataki rāua i a rāua anō, i kōrero anō hoki e pā ana ki ngā mahi e mahia ana e pā ana ki te hoahoa whārahi o te pūnaha hou hei tautoko hauā.

Hei tā Helena i pai ngā hui ki te mana whenua me te hunga kaumātua:

* I tautoko nuitia ngā mahi e ngā tāngata katoa i ngā hui
* I hiahia rātou kia ngangahu ai ngā mahi e mahia ana, ā, he whakahirahira hoki ki a rātou kia pūrangiaho ki te katoa ko ngā kupu ka whakamahia, arā kia māmā, kia mārama hoki.

## I arotakengia, i whakaūngia hoki te hoahoa whārahi e pā ana ki ōna kupu, me ōna ingoa.

Ko te aronga o te awheawhe, ko te whakaū i te hoahoa whārahi, ko te whakaae hoki ki te reo me ngā ingoa o roto, me te whakamāmā anō hoki i te hoahoa i ngā wāhi e āhei ana. I whakawehea te awheawhe kia toru ngā rōpū motuhake ki te whakatutuki i tēnei kaupapa.

Waihoki, he mahi anō i mahia mō ngā tukanga toha pūtea, mō te rōpū o Enabling Good Lives, me te huri i te aronga mai i te mahere ki te tono.

* He nui ā mātou mahi e pā ana ki te toha pūtea i tērā hui, engari i te hiahia kia wānangahia tonutia kia mārama ai ki te katoa tōna tuhinga ki te pepa.
* I wānangahia ngā tūranga me ngā whakaahuatanga mahi. He momo whiringa pea ka āhei, me te whai wāhi atu o te wheako ā-ahurea.
* I whakaaetia ko ētahi tāngata hauā ka hiahia ki tētahi mahere, engari ko ētahi atu kāore e pērā.

Ka oti tā mātou whakahoki i ā mātou kōrero whakamutunga, me ā mātou panonitanga ki te hoahoa whārahi, ka puta te kōrero:

* Kua pai tōna āhua, ā, e māia ana mātou ki tōna hanga.
* Kua tau i a mātou, 99.9% kua oti.
* E ngana ana mātou kia māmā, kia mārama hoki tō mātou reo/ ā mātou kupu.

I tirohia hoki e mātou ētahi whakaahuatanga e toru o te hoahoa whārahi, ka matapaki ai ko tēhea te tino whakaahuatanga o te hanga o te pūnaha hou, ko ēhea hoki ngā āhuatanga me panoni, me whakatairanga rānei, ā, ko tētahi o aua whakaahuatanga ka tāpirihia ki te pepa mā te Rūnanga o te Kāwanatanga.

## Kaupapa mahi

I tīmata te rōpū hoahoa ngātahi ki te whakaaro ki te huarahi ka whāia ki mid-Central. Koinei te aronga o tā mātou awheawhe whakamutunga hei te wiki e tū mai nei.

## I hui tahi te rōpū hoahoa ngātahi me Minita Wagner

Ko te Minita mō ngā Take Hauā, ko Nicky Wagner, i hui mai ki ngā māngai o te rōpū nō waho i te kāwanatanga. Koinei tana toronga tuarua ki tētahi o ēnei awheawhe. I noho tahi te Minita me te rōpū hoahoa ngātahi ki te tēpu, kāore nei he āpiha, me tana āta whakarongo ki ā rātou kōrero e pā ana ki ngā take i tua atu i te whānuitanga o te whakahoutanga. I wānanga tahi hoki te Minita me te rōpū e pā ana ki ngā momo hua kei te hiahiatia e te rāngai hauā.

## Te whakaaturanga ki te rōpū MInita.

I whai wāhi te rōpū hoahoa ngātahi ki te whakarite i tā rātou whakaatu i te hoahoa whārahi ki te rōpū Minita i taua pō. Tokorima ngā mema o te rōpū hoahoa ngātahi, arā, ko Gerri Pomeroy rātou ko Shane McInroe, ko Lawrence Chok, ko Jade Farrar, ko Helena Tuteao, nā rātou nei te hoahoa whārahi i whakaatu atu ki ngā Minita, ki a Adams rātou ko Tolley, ko Woodhouse, ko Ngaro, ko Wagner.

I uru mārika atu ngā Minita ki ngā kōrero, ā, he nui hoki ngā pātai i whakautua e ngā mema hoahoa ngātahi.

Ko te tikanga ka 20 meneti noa iho te roa o te nohotanga atu o ngā mema hoahoa ngātahi, engari neke atu i te 35 meneti te roa o ā rātou kōrero.

Ina hiahia koe ki te tuku mai i ō whakaaro, he pātai rānei āu, tēnā whakapā mai mā STfeedback@moh.govt.nz

Sacha O'Dea

Kaitātaki, Whakahoutanga Pūnaha